Cruz, i pari që shpall kandidaturën për 2016
Numri i kandidatëve republikanë do të jetë i konsiderueshëm ndërsa demokratët janë përqendruar tek emri i Hillary Clinton
Senatori republikan Ted Cruz i Teksasit, ishte i pari që shpalli zyrtarisht kandidaturën për zgjedhjet presidenciale të vitit 2016, kur deklaroi dje në një fjalim se do të hyjë në garën për president. Cruz do të jetë pjesë e një numri të konsiderueshëm kandidatësh republikanë, ndryshe nga Partia Demokrate që është përqendruar tek kandidatura ende e pashpallur e ish-Sekretares së Shtetit, Hillary Clinton. Ted Cruz e shpalli kandidaturën para një turme të madhe dhe entuziaste në Universitetin Liberty në Virginia. Senatori Cruz tha se nëse zgjidhet, ai do ta shfuqizojë ligjin e Presidentit Barack Obama për kujdesin shëndetësor. Përsa i takon politikës së jashtme, ai tha se do të ndërmarrë veprime agresive kundër të ashtuquajturit “Shteti Islamik”. Zoti Cruz është një nga të favorizuarit e lëvizjes konservatore Tea Party pasi ishte në krye të përpjekjeve për mbylljen e pjesshme të qeverisë, si reagim ndaj ligjit të presidentit për kujdesin shëndetësor në vitin 2013. Dhe ai është i pari mes shumë republikanëve që do të shpallin kandidaturën për vitin 2016. Shumë prej tyre do ta bëjnë një gjë të tillë në javët në vazhdim, përfshirë ish-guvernatorin e Floridës, Jeb Bush, guvernatorin e Wisnconsit Scott Walker dhe senatorët Marco Rubio nga Florida dhe Rand Paul nga Kentucky. Zoti Cruz shpreson që të ketë shanse të mira mes kandidatëve të shumtë republikanë. Ja ç’thotë analisti Matthew Dallek. Një numër i tillë i madh kandidatësh presidencialë do të sjellë energji, thotë strategjisti republikan Phillip Stutts. Edhe demokratët po presin muajin e ardhshëm për deklarimin e pritshëm të ish-Sekretares së Shtetit, Hillary Clinton.